আর সেই কারণেই এলাকাজুড়ে মাথাচাড়া দিয়েছে মশাবাহিত রোগ। পুরনিগমের কর্তারা অবশ্য ডেঙ্গির এই ভয়াবহতার জন্য দূষছেন নাগরিকদেরই। তাঁদের বক্তব্য, বারবার বলা হলেও নাগরিকরা নিজেদের শুধরে নিচ্ছেন না।গত সপ্তাহেই দ্বিতীয় শ্রেণির এক ছাত্রের মৃত্যু হতেই ডেঙ্গি পরিস্থিতি মোকাবিলায় ফের পথে নামে বিধাননগর পুরনিগম। শুক্রবার থেকেই শুরু হয়েছে দত্তাবাদের জঞ্জাল পরিষ্কারের কাজ। পুকুর পরিষ্কারে নামানো হয়েছে ২২ জনের দলকে। ফের শুরু হয়েছে মশার তেল ও ধোঁয়া দেওয়া। ছড়ানো হচ্ছে ব্লিচিং পাউডারও। একইসঙ্গে এই মশাবাহিত রোগ নির্মূলের লক্ষ্যেই শনিবার ১ নম্বর ট্যাঙ্ক সংলগ্ন স্বাস্থ্য কেন্দ্রে বসানো হয়েছিল ফিভার ক্যাম্প। সেখানেই কাল ৬২ জন এসেছিলেন স্বাস্থ্য পরীক্ষা করতে। তবে যে ওয়ার্ডে এই শিবির হয়, তার কাউন্সিলর রাজেশ চিরিমার দাবি করেছেন, ‘যারা রক্ত পরীক্ষা করেছেন সকলেই যে এই এলাকার বাসিন্দা এমন নয়।’